b'\n_START_ARTICLE_\nArtssj\xc3\xa5vinisme\n_START_PARAGRAPH_\nBegrepet artssj\xc3\xa5vinisme eller spesiesisme (av engelske species, som betyr \xc2\xabart)\xc2\xbb betyr \xc3\xa5 tillegge ulike rettigheter og verdier til vesener utelukkende p\xc3\xa5 grunnlag av deres artstilh\xc3\xb8righet. Spesiesisme kan beskrives som diskriminering av andre individer og grupper basert p\xc3\xa5 deres artstilh\xc3\xb8righet._NEWLINE_Begrepet spesiesisme ble lansert i bokform for f\xc3\xb8rste gang i 1970 av britiske Richard D. Ryder. I 1975 publiserte Peter Singer den klassiske boka Animal Liberation hvor han tar for seg spesiesismen som forklaring p\xc3\xa5 menneskers fordommer mot dyr. Singer mener spesiesismen, p\xc3\xa5 linje med rasisme og kj\xc3\xb8nnsdiskriminering, bidrar til \xc3\xa5 undertrykke og rettferdiggj\xc3\xb8re overgrep mot utsatte grupper \xe2\x80\x93 i dette tilfellet dyr. If\xc3\xb8lge Singer er spesiesisme en fordom eller en tilb\xc3\xb8yelighet til \xc3\xa5 favorisere interessene til ens egen art, p\xc3\xa5 bekostning av medlemmer av andre arter._NEWLINE_I 1983 fulgte forfatter og aktivist Tom Regan opp Singers ideer i boka The Case for Animal Rights, hvor han st\xc3\xb8tter opp under forklaringer av overgrep mot dyr ut ifra en forestilling om spesiesime. Oxford English Dictionary definerte i 1985 spesiesisme som \xc2\xabmenneskers diskriminering mot eller utnytting av visse dyrearter, basert p\xc3\xa5 en antakelse om menneskehetens overlegenhet\xc2\xbb.\n_START_SECTION_\nAntispesiesisme\n_START_PARAGRAPH_\nBegrepet antispesiesisme omfatter ulike former for eksplisitt motstand mot spesiesisme._NEWLINE_Typisk er det de mer politisk og teoretisk orienterte dyreverngruppene som tar i bruk begrepet antispesiesisme. Spesiesismens \xc3\xa5rsaker og virkninger sees da ofte i sammenheng med fordommer p\xc3\xa5 individniv\xc3\xa5 og ulike samfunnsstrukturer som b\xc3\xa5de oppst\xc3\xa5r- og reproduseres som f\xc3\xb8lge av spesiesismen._NEWLINE_En praktisk konsekvens av \xc3\xa5 ta et antispesiesistisk standpunkt er \xc3\xa5 leve vegansk._NEWLINE_Begrepet er forel\xc3\xb8pig lite utbredt i Norge, men dyreverngruppa Nettverk for dyrs frihet definerer seg selv som \xc2\xaben anti-spesiesistisk sammenslutning\xc2\xbb.'